**Beadvány a Telki, 056/27-es helyrajzi számú terület hasznosítására!**

Tisztelt Telki Önkormányzat!

Fehér György okleveles kutyakiképző, a Boldog Kutya-Boldog Gazdi program megálmodója, a Dog-Ma Kutyasuli vezető oktatója vagyok. dr. Lack Mónika jegyzőasszonnyal lefolytatott beszélgetésünk után írnék Önöknek.

Több mint 10 éve foglalkozom kutyák képzésével, ez idő alatt mintegy 800 családnak segítettem abban, hogy boldogan és kiegyensúlyozottan tudjanak együtt élni kedvenceikkel.

Három évvel ezelőtt álmodtam meg a Boldog Kutya-Boldog Gazdi programot, mely a háznál történő engedelmességi képzés mellett csoportos órákat, tanácsadói programot, és egy országos, felelős kutyatartásról szóló interaktív előadást tartalmaz.

Első és legfontosabb célom, hogy a gazdi és a kutya kapcsolata legyen harmonikus és kiegyensúlyozott, ezért fontos, hogy a kutyának öröm legyen az emberrel élni, az embernek pedig öröm legyen a kutyával élni.

Mivel Budajenőn lakom, és jellemzően ezen a területen dolgozom, az a tapasztalatom, hogy sehol nincsen olyan terület, kutyafuttató, ahol a kutyások összejöhetnének, elengedhetnék kutyáikat, akik így szocializálódhatnának, ennek egyik következményeként a gazdik, felelőtlen módon az utcán, póráz nélkül sétáltatják kutyáikat.

Nagy álmom egy kutyaközpont létrehozása, ahol a képzések, a napközis és a különböző kutyás programok mellett a gazdik egy zárt területen, veszélyek nélkül szabadon engedhetnék kutyáikat, játszhatnának kedvenceikkel.

Erre tökéletesen alkalmas lenne a Telki, 056/27-es helyrajzi szám alatt található terület, melyet információim szerint az önkormányzat is kutyafuttatóként használna, amennyiben lenne ennek üzemeltetője.

Elképzelésem szerint amennyiben megkapnám a területet használatra, a kutyasulis foglalkozásokon kívül minden nap 2-3 óra, felügyelet nélküli kutyafuttatót biztosítanék a falu lakosságának, a területet természetesen rendben tartanám.

Egy éven belül saját költségen kialakítanám a napközihez, panzióhoz szükséges infrastruktúrát, melyért cserébe az indulás után napi 10 órás felügyelet nélküli, emellett kétnaponta 3 óra, kutyakiképző által felügyelt kutyafuttattót biztosítanék, ahol ingyenes tanácsadást is tartanék.

Természetesen szívesen részt vennék a Telki által szervezett közösségi programokon, ahol ingyenesen kutyás engedelmességi bemutatókat és tanácsadást is tartanék.

Tisztelt Telki Önkormányzat! Remélem, beadványom elnyeri tetszésüket, és a jövőben a részletek kidolgozása után Telki adhat otthont a Vadász Kutyaközpontnak.

Várom megtisztelő válaszukat.
Fehér György
okleveles kutyakiképző
Dog-Ma Kutyasuli vezető oktató
Boldog Kutya-Boldog Gazdi program megálmodója
Facebook: www.facebook.com/dogma